कॉलेज में फ्रेशर पार्टी के दौरान आउटसाइडर्स ने पीटा, सीढ़ी से छलांग लगाकर बचाई जान
खरड़ के दोआबा कॉलेज में तीन कश्मीरी स्टूडेंट्स पर हमला हुआ है। इंजीनियरिंग कॉलेज में बीती शाम को फ्रेशर पार्टी चल रही थी। इस दौरान कश्मीरी स्टूडेंट्स डांस कर रहे थे। इतने में कुछ आउटसाइडर्स वहां पहुंचे और हंगामा शुरू कर दिया।
पंजाब में मोहाली के खरड़ स्थित दोआबा कॉलेज में कश्मीरी स्टूडेंट्स पर कुछ नौजवानों ने बुरी तरह हमला कर उन्हें घायल कर दिया। हमलावर चेहरा ढक कर आए थे और उनके पास राड, छुरी, डंडे और तलवारें थी। इंजीनियरिंग कॉलेज में बीती दोपहर को फ्रेशर पार्टी चल रही थी। इस दौरान कश्मीरी स्टूडेंट्स डांस कर रहे थे। इतने में कुछ आउटसाइडर्स वहां पहुंचे और हंगामा शुरू कर दिया।
वहीं उन्होंने कथित रूप से टीचर्स के साथ भी बदसलूकी की। उन्हें रोकने के लिए जब कश्मीरी स्टूडेंट्स आगे आए तो आउटसाइडर्स ने उन पर हमला कर दिया और फरार हो गए। इसके बाद वह फिर आए और मैस में घुस कर हमला किया। घटना में एक कश्मीरी स्टूडेंट के सिर पर गंभीर चोट आई। उसके दोस्त उसे प्राइवेट हॉस्पिटल में ले गए।
पहचान पत्र मांगा तो बौखला गए
बीते शुक्रवार रात को यह पार्टी हुई थी। पुलिस के मुताबिक, कॉलेज की पार्टी में कुछ आउटसाइडर्स दाखिल हुए थे। यहां टीचर ने आउटसाइडर्स को कहा था कि कश्मीरी स्टूडेंट्स को तंग न करें जो डांस कर रहे थे। इतने में आउटसाइडर्स का एक ग्रुप गुस्से में आ गया और टीचर्स को बुरा कहने लगा। वहीं टीचर्स के बचाव में आए व अन्य ग्रुप के मेंबर्स पर हमला कर दिया। आउटसाइडर्स पहचान पत्र दिखाने पर भड़क गए थे।
मैस में किया हमला
जानकारी के मुताबिक यह हमला कॉलेज में बने मैस में हुआ। हमले में दो घायलों को अस्पताल पहुंचाया गया। डंडों और तेजधार हथियार से कश्मीरी युवकों ने हमला किया। कश्मीरी स्टूडेंट्स ने बताया कि वह मैस में खाना खा रहे थे तभी करीब दर्जन भर हमलावर तलवारों, रॉड और डंडे लेकर उन पर टूट पड़े। घायल कश्मीरी स्टूडेंट फर्स्ट और सेकेंड ईयर के बताए जा रहे हैं। इन पर जब हमला हो रहा था तो कोई बचाने नहीं आया।
चेहरे ढके हुए थे
घायल कश्मीरी स्टूडेंट फैजल रसूल ने बताया कि वह दोआबा कॉलेज में पढ़ता है। वह मैस में खाना खा रहे थे कि तभी वहां 10 से 12 युवक आए जिनके चेहरे ढके हुए थे। उनके पास छुरियां, तलवारें, डंडे और राड थी। हमलावरों ने आते ही उन पर हमला शुरू कर दिया। फैजल ने बताया कि जब तलवार उसके लगने ही वाली थी कि उसने मैस की सीढ़ी से बाहर गार्डन में छलांग लगा दी। ऐसे में उनका पैर टूट गया। फैजल ने बताया कि वह चिल्ला रहे थे, मगर कोई गार्ड बचाने नहीं आया।
एक अन्य घायल कश्मीरी स्टूडेंट ने बताया कि पहले पार्टी के दौरान जब वह स्टेज पर डांस कर रहे थे तो आउटसाइडर्स आकर बहस करने और लड़ने लगे। इसके बाद वह फिर आए और हमला कर दिया। युवक के सिर में चोट आई है। पुलिस ने मामले की जांच शुरू कर दी है।
एक हुआ गिरफ्तार
थाना पुलिस ने शिकायत मिलने पर कार्रवाई करते हुए एक हमलावर को गिरफ्तार कर लिया है। खरड़ (सदर) थाना SHO भगतवीर सिंह ने कहा कि बाकी हमलावरों की तलाश की जा रही है। पुलिस ने मामले में हत्या के प्रयास और हथियारों समेत दंगा करने की धाराओं के तहत केस दर्ज किया है।